Íslenska kalkþörungafélagið hefur fengið leyfi fyrir 120 þúsund tonna framleiðslu á kalki og öðrum afurðum. Þetta er 35 þúsund tonna aukning frá fyrra leyfi sem var gefið út fyrir þremur árum.
Leyfið er gefið út fyrir vinnslu fyrirtækisins á Bíldudal á kalkþörungum sem eru unnir úr Arnarfirði. Halldór Halldórsson, forstjóri fyrirtækisins, segir að með þessu verði þörf á að kaupa annan þurrkara í vinnslu fyrirtækisins þar. Stefnt hafi verið að þessu marki í þó nokkurn tíma og með þessu verður hægt að nýta betur það leyfi sem fyrirtækið hefur til efnisnáms í Arnarfirði.
Það er ekki eina ástæðan. Hin ástæðan er sú að áform okkar í Ísafjarðardjúpi, þeim hefur seinkað verulega. Það hefur tekið lengri tíma að vinna úr okkar umsóknum og umhverfismati og slíku en hefur verið áætlað. Það er ástæðan fyrir því að við þurfum að nýta enn betur heimildir okkar í Arnarfirði.
Fyrirtækið hefur stefnt að því að koma upp 120 þúsund tonna vinnslu í Súðavík í þó nokkurn tíma sem gæfi af sér þrjátíu til fjörutíu störf. Upprunaleg áætlun gerði ráð fyrir því að starfsemi myndi hefjast haustið 2020, sem gekk ekki eftir. Umhverfismati lauk fyrir um ári og nú liggur fyrir umsókn hjá Orkustofnun fyrir efnistöku í Djúpinu. Halldór vonast til að það gangi eftir fljótlega.
Þá getum við farið að semja við Súðavíkurhrepp um landfyllingu og bryggju og þá verður hægt að leggja drög að verksmiðjunni þar.
Enn fremur á eftir að tryggja orku til framleiðslunnar í Súðavík, en gert er ráð fyrir að full starfsemi þurfi tíu megawött af rafmagni á ári.
Kalkþörungafélagið hefur fengið leyfi fyrir 120 þúsund tonna framleiðslu á kalki á Bíldudal. Það er 35 þúsund tonna aukning. Áætlanir fyrirtækisins um að koma framleiðslu af stað í Súðavík hafa dregist mikið. 